**ΚΟΙΝΗ ΑΝΑΚΟΙΝΩΣΗ ΣΩΜΑΤΕΙΩΝ ΕΡΓΑΖΟΜΕΝΩΝ**

 **ΕΚΟ & ΕΛΛΗΝΙΚΩΝ ΚΑΥΣΙΜΩΝ**

**ΓΙΑ ΤO NEO «ΠΡΟΓΡΑΜΜΑ ΑΠΟΧΩΡΗΣΗΣ ΕΡΓΑΖΟΜΕΝΩΝ»**

Αθήνα 4-9-2013

Συνάδελφοι

Η διοίκηση του Ομίλου ΕΛΠΕ και των θυγατρικών της ΕΚΟ και Ε.Κ. αποφάσισαν, και τις προσεχείς μέρες θα επικοινωνήσουν προς τους εργαζόμενους, ένα ακόμη **«Πρόγραμμα Αποχώρησης Εργαζομένων»**.

Το Πρόγραμμα, που θα είναι το 3ο μέσα σε 5 χρόνια (!) θα αφορά στο προσωπικό των εταιρειών ΕΛΠΕ, ΕΚΟ και ΕΚ και σχεδιάζεται να υλοποιηθεί μέχρι τέλος Νοεμβρίου.

Σε αντίθεση με τα προηγούμενα χρόνια, όπου μεγάλος αριθμός εργαζομένων βρισκόταν πολύ κοντά σε ηλικία συνταξιοδότησης, αυτή τη φορά είναι μόνο ελάχιστοι οι συνάδελφοι της εμπορίας που βρίσκονται σε ορίζοντα συνταξιοδότησης.

Ο χαρακτήρας του προγράμματος εκτιμούμε ότι δεν θα είναι «οικειοθελής», όπως μας παρουσιάστηκε. Υπό το δέλεαρ κάποιων παραπάνω μισθών πέραν της νόμιμης / συμβατικής αποζημίωσης, θεωρούμε ότι την πόρτα της εξόδου θα δουν αρκετοί επιπλέον εργαζόμενοι.

Όπως έγινε και στις προηγούμενες περιπτώσεις, στη θέση των εργαζομένων με μόνιμες εργασιακές σχέσεις και συλλογικές συμβάσεις εργασίας που θα αποχωρήσουν, η εταιρεία θα προωθήσει ακόμη περισσότερο την **εργολαβοποίηση** (χαμηλόμισθο προσωπικό χωρίς δικαιώματα) και, σε μεμονωμένες περιπτώσεις, την πρόσληψη στελεχών.

Και όλα αυτά, ενώ δεν έχουν περάσει παρά λίγες εβδομάδες από τότε που η εταιρεία συμφώνησε με τα Σωματεία σε νέες Επιχειρησιακές Συμβάσεις (νέες Ε.Σ.Σ.Ε. ΕΚΟ και ΕΚ), με μειώσεις μισθολογικού κόστους, με το σκεπτικό ότι έτσι «θα διατηρηθούν οι θέσεις εργασίας».

Μπροστά σε αυτές τις εξελίξεις, τα ΔΣ των Σωματείων της Εμπορίας συνεδρίασαν στις 3.9.2013 και αποφάσισαν την **από κοινού δράση τους ενάντια σε οποιαδήποτε προσπάθεια απόλυσης εργαζομένου** στις εταιρείες εμπορίας του Ομίλου.

Για τα Διοικητικά Συμβούλια ΠΕΠΕΚΟ & ΠΣΕΕΚ



Ο Πρόεδρος ΠΕΠΕΚΟ O Γεν. Γραμματέας ΠΕΠΕΚΟ

 Σ. ΣΠΥΡΑΝΤΗΣ Ι. ΚΑΜΠΑΝΗΣ

Ο Αντιπρόεδρος ΠΣΕΕΚ Η Γεν. Γραμματέας ΠΣΕΕΚ

 Α. ΒΟΣΙΝΑΚΗΣ Μ. ΧΗΡΑ